
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 118 din 6 aprilie 2011, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea şi completarea Legii nr. 1/2011 a educaţiei naţionale.


Pentru întocmirea raportului, Comisia a analizat avizele primite de la Comisia pentru sănătate şi familie, Comisia juridică, de disciplină şi imunităţi, avizul Consiliului Legislativ, precum şi avizul Consiliului Economic şi Social.

Propunerea legislativă are ca obiect de reglementare modificarea şi completarea Legii nr. 1/2011, legea educaţiei naţionale, în sensul introducerii orelor de educaţie pentru sănătate în unităţile de învăţământ preuniversitar şi în instituţiile universitare, în cadrul studiilor de licenţă, pentru asigurarea unei informări corecte din punct de vedere ştiinţific şi crearea unui comportament individual sănătos. 

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 24 deputaţi, din totalul de 27 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat: domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului. 

5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 12 aprilie 2011, Comisia a propus, cu unanimitatea voturilor celor prezenţi, respingerea propunerii legislative, din următoarele considerente:


- în acest moment, astfel de ore de educaţie pentru sănătate sunt incluse ca şi capitole în diverse discipline, precum biologia; nu se pot introduce în învăţământul preuniversitar ore distincte obligatorii în trunchiul comun de educaţie pentru sănătate deoarece nu există o astfel de disciplină, nu sunt cadre didactice calificate pentru această disciplină şi nu există manuale şcolare; 

 - învăţământul superior este axat pe formarea de competenţe profesionale de specialitate, vizând formarea de specialişti, astfel că nu se justifică includerea orelor de educaţie pentru sănătate în programele de studii universitare.

